**A magyar űrutazás 35. évfordulója**

**Programsorozat**

 **Farkas Bertalan, az első magyar űrhajós tiszteletére,**

**űrutazásának 35. évfordulója alkalmából**

**Május 18. hétfő, 19. kedd, 20. szerda, 26. kedd**

A kiállítás ingyenesen látogatható. A kiállítási anyag mellett 20 perces video- összeállítást láthatnak az űrhajózás történetéről. A kiállításon való részvételhez előzetes bejelentkezés szükséges, a megadott napokon 09.00- 12.00 között látogatható csoportosan. Egyéni érdeklődőket a galéria nyitva tartási idejében várunk 13.00 – 18.00 óráig.

**2015. május 27. szerda**

**Stefánia Palota – Honvéd Kulturális Központ**

Farkas Bertalan és Valerij Kubaszov 1980. május 26-án, moszkvai idő szerint 21 óra 20 perckor, magyar idő szerint 20 óra 20 perckor, indult a világűrbe a Szojuz–36 űrhajó fedélzetén. Magyarország ezzel az űrutazással a nemzetek sorában hetedikként lépett ki a világűrbe.

**Programok:**

**10.00 – 11.00 és 11.00 – 12.00** „***Ad astra per aspera – Tövises az út a csillagokig”***

Kovács Ferenc repülőmérnök a repülés és az űrhajózás történetéről tart átfogó előadást.

Szó lesz az első repülésre alkalmas technikai eszközöktől kezdve, a léghajókon át a sugárhajtású gépek és harci repülőgépek technikai fejlődéséről is, mígnem a repülés történelmi mérföldköveit érintve végül eljutunk az űrrepülésig. Előadásában többek között kitér a Szojuz rakéták fejlődésére, a hideg háborús korszakra és a nagyhatalmak között kiéleződő technikai versengésekre is.

Kovács Ferenc haditechnikai oldalról mutatja be az űrhajózás történelmét.

**Helyszín:** Színházterem

**13.00 – 13.40** **35 éves a magyar űrrepülés**

**Dr. Remes Péter nyugállományú orvos, ezredes előadása**

Dr. Remes Péter ny. orvos, ezredes, a Magyar Honvédség Repülőorvosi Vizsgáló és Kutató Intézet (ROVKI) egykori igazgatója 35 évvel ezelőtt közreműködött a két magyar űrhajós, Farkas Bertalan és Magyari Béla repülőalkalmassági vizsgálataiban és egészségügyi felkészítésükben. Előadásában többek között szó lesz az űrhajós kiválogatásról, a fedélzeti kísérletekről, az intézet működéséről, valamint a kor legfejlettebb technikai eszközeiről is.

**Helyszín:** Színházterem

**14.00 – 14.40** **MASAT-1 - Hazánk első kisműholdja**

**Horváth Gyula, a kutatócsoport projektvezetőjének előadása**

2007 szeptemberében egy lelkes BME hallgatókból és doktoranduszokból álló csoport elhatározta, hogy megtervez és megépít egy kisműholdat. A kezdeményezés célja azon túl, hogy színvonalas mérnököket képezzenek természetesen az volt, hogy a fejlesztők tapasztalatot és referenciát szerezzenek az űreszközök tervezése, építése és üzemeltetése terén, bizonyítva ezzel, hogy Magyarország alkalmas az űriparban való tervezésre és kivitelezésre. A csapat célja volt többek között az is, hogy elindítsanak egy olyan technológiai vonalat, amely a jövőben lehetőséget biztosít arra, hogy a hazánkban működő műhelyek tudományos kísérleteit befogadják és üzemeltessék a világűrben.

**Helyszín:** Színházterem

**14.50 – 15.30** **Scifi és valóság**

**Kovács Gellért filmszerész előadása**

Olyan filmklasszikusokból ad ízelítőt, melyek bizonyos mértékig tudományos elméleteket dolgoznak fel, vagy tovább gondolják azokat. Találkozhatunk a Kip Thorne elmélettel vagy olyan fogalmakkal, mint a féregjárat vagy fekete lyuk. Kovács Gellért filmszerész segítségével azt boncolgatjuk, hol húzódik a határ a Scifi és a valóság között.

**Helyszín:** Színházterem

**16.00 – 17.00** **Emlékkiállítás a magyar űrhajózás 35. évfordulóján**

**Rövid beszélgetés Farkas Bertalan űrhajóssal**

A kiállítás részeként Farkas Bertalan néhány személyes tárgya mellett, a csillagvárosi kiképzésről, a fedélzeti kísérleteken és az űrrepülésen át, a leszállásig készült fotókat, felvételeket, leírásokat tekinthetik meg az érdeklődők. Az erre az alkalomra készült tablókon kívül, tárgyi emlékek is színesítik kiállítási anyagunkat. Jelvények, felvarrók, Interkozmosz emblémák, korabeli újságok, zászlók és oklevelek, fedélzeti étlap, űrhajós ételek, a tudományos kísérleti eredményekről készült poszterek és a KTD készülék Bajkonurból is helyt kapnak időszaki tárlatunkban.

**Helyszín:** Stefánia Galéria

**18.00 – 19.30** **Veszprémi Légierő Zenekar koncertje**

**A belépés díjtalan, a koncerten való részvételhez jegy igénylése szükséges, melyet május 20-ig a szabad helyek terhére jegypénztárunkban vehetnek át.**

**Jegypénztár nyitvatartási ideje:** ünnepnapok kivételével minden nap 10.00 – 18.00 óráig

**Tel.:** 06 1 460 0797

**Helyszín:** Színházterem

**A kiállításra és a programokra az alábbi elérhetőségek valamelyikén tudnak regisztrálni:**

**E-mail:** **haraszti.agnes@mil.hu****; Tel.: 06 30 815 0158**